**ELŐTERJESZTÉS**

**Körmend város Önkormányzata Képviselő-testülete 2013. december 5-i ülésére**

**Tárgy:** Körmend, Szabadság tér 8. szám alatti ingatlan értékesítésére kiírt pályázat megtárgyalása

Tisztelt Képviselő-testület!

A Képviselő-testület döntésének megfelelően az Önkormányzati Hivatal meghirdette pályázati eljárás keretében a Körmend, Szabadság tér 8. szám alatti üzlethelyiséget értékesítésre. A pályázati felhívás megjelent a honlapon, a Képújságban és a Hivatal hirdetőtábláján is.

A pályázati felhívásra egy pályázat érkezett, más részéről még érdeklődés sem volt az ingatlan iránt.

A pályázó a GO-RI Kereskedelmi Kft (Budapest, Viola u. 31-33. fsz. 3.). A cég képviselője pályázatában előadta, hogy a vételi szándék támogatása esetén olyan tevékenységet kíván folytatni az ingatlanban, amely szervesen kapcsolódik a Szabadság tér arculatához. A tervezett tevékenység elindítására a cég további 10-15 m Ft-ot kíván invesztálni, és 4-5 munkahelyet tudna létrehozni. A tevékenységet a cég 3-4 éven belül tervezi megvalósítani.

Az ingatlanra tett vételár megajánlás 24.961 e Ft. Az értékesítést ÁFA fizetési kötelezettség nem terheli.

Az ingatlanra vonatkozóan szakértői értékbecslés készült, mely az ingatlan nettó m2 árát 88.000 Ft-ban állapítja meg. A vételárat a vevő a mikrovállalkozások fejlesztése c. pályázat keretében elnyerhető állami hitelből és saját erőből tudja kiegyenlíteni. Az állami hitelre tekintettel a megkötendő adásvételi szerződés tartalmát egyeztetni kell a KAVOSZ Vállalkozásfejlesztési Zrt-vel, és a szerződésben nem köthető ki semmilyen felfüggesztő, bontó feltétel a szerződés érvényességére, hatályosságára vonatkozóan, és nem megengedett az elállás vagy a visszavásárlási jog kikötése sem.

Az ingatlan évek óta kihasználatlan, és évek óta csak költséget termel az Önkormányzatnak. Nagy kiterjedése miatt a hasznosítása csak bizonyos célok mentén rentábilis.

Kérem a tisztelt képviselőket, döntsenek a pályázat felől. Értékesítés esetén a magyar államot elővásárlási jog illeti meg.

**HATÁROZATI JAVASLAT**

1. Körmend város Önkormányzata Képviselő-testülete a tulajdonát képező, körmendi 109/A/5 hrsz-ú, 284 m2, természetben a Körmend, Szabadság tér 8. szám alatti ingatlan értékesítésére kiírt pályázati eljárást érvényessé nyilvánítja.
2. A Képviselő-testület az ingatlant a pályázati eljárásban egyetlen ajánlattevőként részt vevő GO-RI Kereskedelmi Kft. (Budapest, Viola u. 31-33. fsz. 3.) részére értékesíti 24.961.000 Ft. vételáron. Az értékesítést ÁFA fizetési kötelezettség nem terheli.
3. A Képviselő-testület tudomásul veszi azt, hogy a vevő a vételárat két részletben tudja kiegyenlíteni, saját erőből és a mikrovállalkozások fejlesztése c. pályázat keretében elnyerhető állami hitelből.
4. A Képviselő-testület tudomásul veszi azt, hogy értékesítés esetén a megkötendő szerződésben az állami hitelre tekintettel a KAVOSZ Vállalkozásfejlesztési Zrt. által meghatározott feltételeket (korlátokat) is alkalmazni kell.

Körmend, 2013. november 25.

**Bebes István**

**polgármester**